"My milujeme, lebo on nás miloval prvý."1J . 4, 19
"Nové prikázanie vám dávam, aby ste sa navzájom milovali; ako som ja miloval vás, aby ste sa aj vy navzájom milovali. Podľa toho všetci spoznajú, že ste moji učeníci, ak budete mať lásku jeden k druhému." J.13, 34-35
"Ak o iných zmýšľaš dobre, budeš o nich aj dobre hovoriť. Ústa hovoria z plnosti srdca." M. Tereza
Zlobu, závisť, neprajníctvo si všímame hlavne najme vtedy, ak sú namierené proti nám. Ale čo, ak tieto zbrane prechovávame pod vlastnou strechou, vo svojom srdci? Napríklad, akým ťažkým robí naše srdce neschopnosť odpustiť. Možno ani nechceme ohovárať, ale len ťažko si dáme na ústa zámok. Sem – tam nám vykĺzne jedovaté slovo, pretože ústa nezadržia to, čoho je plné srdce. Keď teda z našich úst vychádzajú nelichotivé a neláskavé slová a úsudky o iných, svedčí to o stave nášho vlastného vnútra, o vlastnom nedostatku lásky.
Láska je dnes najžiadanejší a najpredávanejší artikel – či už má podobu televíznej reklamy, prostoduchej telenovely, gýčového filmu či bulvárneho časopisu. A pritom ľuďom málokedy tak chýbala láska, ako teraz. Ľudia sú klamaní týmito umelými náhradami lásky až uveria lži, že skutočná láska neexistuje. Prestanú v skutočnú lásku dúfať, boja sa hlbokého vzťahu a "plávajú po povrchu." Držia sa hesla: "Keď sa sklamem, aspoň to nebude tak bolieť."
O úplne inom vzťahu hovorí Martin Buber v knihe Ja a Ty: "Srdce zaplnené skutočnou láskou je ochotné počúvať, dôverovať a odovzdať s. nevychádzajú z neho sladké reči, ani naučené zbožné frázy, pretože je otvorené hľadaniu skutočného dobra pre toho druhého. Preto sa nebojí láskavej kritiky či usmernenia. Takéto napomenutia nie sú prejavom kontroly či nadradenosti, ale naopak, vedú k spoločnému objavovaniu pravdy, k očisteniu srdca, ku slobode. Vzájomná láska je vzájomným posilňovaním sa, keď na ceste k spoločnému dobru jeden nevládze a potrebuje pomoc (napr. dobrým slovom, podporou či praktickou pomocou)."
Máme najdokonalejší vzor a príklad lásky – v Pánovi Ježišovi Kristovi. Láska, ktorú nás učí a ktorú nám dáva je pre úplne každého. Musíme tomu ale uveriť, a musíme k nemu prísť. Aj dnes, práve teraz. Naučme sa naspamäť: "Veď Boh tak miloval svet, že dal svojho jednorodeného Syna, aby nik, kto verí v neho, nezahynul, ale mal večný život. Lebo Boh neposlal Syna na svet, aby svet odsúdil, ale aby ho spasil."J.3,16-17
Čítajme s modlitbou 1.Jána 4,7-21
PS: Buďme dnes pre niekoho povzbudením, motiváciou a požehnaním – vyberme si konkrétneho človeka a napíšme mu niečo, čo ho poteší, prejavme niekomu svoju lásku.
S úctou a modlitbou za nás Stanislav Kocka